**POROČILO O DELU ČEBELARSKEGA DRUŠTVA PONIKVA**

**ZA LETO 2022**

Čebelarsko društvo Ponikva (v nadaljevanju ČD Ponikva) neguje in ohranja dolgoletno tradicijo čebelarstva na območju Krajevne skupnosti Ponikva in bližnje okolice. Začetki organiziranega čebelarstva na Ponikvi segajo v leto 1921, kot samostojno uradno registrirano društvo pa deluje od leta 1992. ČD Ponikva je vključeno v Čebelarsko zvezo Slovenije. Članstvo v društvo se iz leta v leto povečuje. Trenutno je v društvo včlanjenih 41 članov in 2 učenca čebelarskega krožka na OŠ Blaža Kocena Ponikva. Žal smo poleti (05. avgusta 2022) izgubili našega dolgoletnega člana, bivšega tajnika in predsednika g. Jožeta Palčnika.

Čebelarsko društvo Ponikva je na rednem letnem občnem zboru dne 19. 03. 2022 sprejelo program dela in finančni plan za leto 2022.

1. **Delovanje organov ČD Ponikva v letu 2022:**

- Upravni odbor društva se je sestal na treh rednih in eni izredni seji, na katerih je bila obravnavana obdobna realizacija plana dela, finančnega plana in bodoče aktivnosti društva.

- Nadzorni odbor je imel v letu 2022 eno redno sejo, na kateri je obravnaval poslovanje društva v letu 2021. Častno razsodišče v letu 2022 ni imelo nobene seje, ker za to ni bilo izkazane potrebe.

1. **Promocijska dejavnost ČD Ponikva**:

dne 07. maja 2022 smo se čebelarji ČD Ponikva udeležili prireditve »Šentjurjevo 2022«, ki je potekala v Šentjurju, kjer smo se na posebni stojnici predstavili z našim medom in promocijskim materialom.

- dne 02.julija 2022 je potekala pri čebelarju g. Lubej Martinu prireditev »Dan odprtih vrat slovenskih čebelarjev«, katere se je udeležilo precej čebelarjev, ter nekaj krajanov. Čebelar Martin Lubej je ob tej priložnosti predstavil svoje čebelarstvo, društvo pa je poskrbelo za pogostitev. Hkrati smo pod prireditvenim šotorom, ki nam ga je brezplačno posodilo PGD Ponikva, izvedli delavnico o ugotavljanju vrste medu po postopku merjenja električne prevodnosti medu in vsebnosti vode v njem. Delavnico je vodil čebelarski mojster in terenski svetovalec g. Peter Babnik. Po delavnici smo nadaljevali z druženjem čebelarjev in njihovih partnerjev, ki se ga je udeležilo 47 oseb.

-dne 07. maja 2022 so se trije učenci čebelarskega krožka, skupaj z mentorico go. Leo Petek, udeležili državnega čebelarskega tekmovanja v Mariboru. Bili so zelo uspešni, saj je Larisa Šibal osvojila srebrno medaljo, Jaka Petek in Filip Madžarič pa sta osvojila bronasti medalji.

-dne 21. maja 2022 se je 9 naših članov udeležilo vseslovenskega čebelarskega praznika in hkrati praznovanja V. svetovnega dneva čebel v Dolenjskih Toplicah. Potovali smo s kombijem, ki ga je priskrbel in vozil naš član g. Jure Centrih.

- dne 11. novembra 2022 smo v okviru prireditve »Martinov dnevi« na Ponikvi, v dvorani kulturnega doma pripravili tridnevno samostojno razstavo, na kateri smo predstavili našo dejavnost, pripravili pokušino in prodajo medu, ter razdeljevali promocijski material. Dne 12. novembra 2022 smo organizirali predavanje o Apiterapiji, ki ga je opravila znana apiterapevtka in čebelarka ga. Nika Pengal.

- dne 14. novembra 2022 sta v dvorani kulturnega doma g. Šibal in g. Špur za učence vseh razredov OŠ Blaža Kocena, opravila predavanja o vlogi čebel pri opraševanju rastlin in dreves pri pridobivanju hrane.

1. **Izobraževalna dejavnost ČD Ponikva:**

Posebnega strokovnega izobraževanja iz področja čebelarjenja v letu 2022 nismo organizirali, smo pa v okviru dneva odprtih vrat organizirali delavnico o senzorični vrednosti naših medov in vsebnosti vode v njih. So se pa posamezni člani udeležili izobraževanj, ki jih je organizirala Čebelarska zveza Slovenije. (Akaricidi za čebele v letu 2022, Smernice dobrih higienskih navad v čebelarstvu-HASAP, Zakonodaja s področja prodaje čebeljih pridelkov, Čebelarski turizem itd.).

Na OŠ Blaža Kocena Ponikva zelo dobro deluje čebelarski krožek pod mentorstvom gospe Lee Petek. Trenutno je v njem 13 učencev in sicer 7 na nižji stopnji, 5 na srednji stopnji in 1 na višji stopnji.

Dne 10.septembra 2022 smo za člane društva in njihove žene (partnerke) organizirali strokovno ekskurzijo v Ribnico in Kočevje, kjer smo si najprej ogledali muzej suhe robe v Ribnici, nato so nam kočevski čebelarji pri njihovem učnem čebelnjaku predstavili delovanje in zgodovino njihovega društva, nazadnje pa smo si ogledali Čebelarstvo Knežič v Kočevju. Ekskurzije se je udeležilo 25 čebelarjev in njihovih partnerjev. Stroške ekskurzije smo delno pokrili s sredstvi društva (prevoz), delno pa so jih poravnali sami udeleženci (ostali stroški).

**4. Šolski učni čebelnjak**

V učnem čebelnjaku je gospodar g. Dobrajc Slavko čebelaril s štirimi čebeljimi družinami. Opravil je eno točenje medu iz katerega je natočil 32 velikih kozarcev medu, od katerih smo jih 6 podarili našim donatorjem, 9 OŠ Blaža Kocena, ostale pa smo porabili za degustacijo in prodajo na stojnicah.

**5. Ostalo**

**-** rednega letnega občnega zbora ČZS v Lukovici sta se dne 09.aprila 2022 udeležila delegat g. Slavko Špur in član g. Jože Palčnik, ki je prejel plaketo Antona Janše I. stopnje.

- regijskega posveta dne 24. novembra 2022 v Šmartnem ob Paki se je udeležil predsednik g. Slavko Špur.

- udeležili smo se občnih zborov ostalih društev in sicer: LD Ponikva, TOD Ponikva, ČD Šmarje in ČD Vojnik.

- dne 28.marca 2022 se je g. Špur udeležil sestanka predsednikov čebelarskih društev Občine Šentjur. Na njem smo podali pisno pobudo županu Občine Šentjur, da se v vsakoletnem proračunu občine zagotovijo sredstva za nakup medovitih dreves, ki jih bodo posadila čebelarska društva ob Dnevu zemlje 22. aprila.

- dne 19. junija 2022 smo se odzvali povabilu ČD Dramlje in se udeležili praznovanja 60 letnice delovanja društva.

- dne 24. septembra 2022 smo se odzvali povabilu ČD Laško in se udeležili njihovega praznovanje 120 letnice delovanja društva.

- dne 15. oktobra 2022 smo se odzvali povabilu ČD Vojnik in se udeležili njihovega praznovanje 100 letnice delovanja društva.

- dne 21. avgusta 2022 se je na sejmu Agra v Gornji Radgoni udeležil povorke čebelarskih praporjev g. Martin Lubej.

- dne 07. decembra 2022 smo se udeležili Ambroževe maše na Frankolovem, dne 11. decembra 2022 pa v Šmarju.

- dne 10. oktobra 2021 smo se na povabilo KGZS udeležili vseslovenskega srečanja kmetov na Ponikvi.

**6. Zaključek**

Na koncu lahko zaključimo, da je bilo leto 2022 za nas čebelarje povprečno leto. Nekateri čebelarji so utrpeli velike zimske izgube čebeljih družin, spomladanski razvoj čebel je bil razmeroma dober, prav tako donos cvetnega prahu in cvetličnega medu, žal pa sta nam poletna suša in veter vzela precej kostanjeve paše. Na nekaterih območjih je medil gozd, kar je pripomoglo k temu, da lahko govorimo o povprečni letini.

Žal pa smo se tudi čebelarji srečali s splošno energetsko krizo, pomanjkanjem kozarcev za slovenski med, za več kot 100% dvigu cene sladkorja in drugih materialov, ki jih potrebujemo v čebelarstvu. Prodajna cena za kozarec medu pa ne sledi tem trendom, saj jo nekateri trgovci z uvozom medu neznanega izvora krepko znižujejo. Zato je skrajni čas, da ČZS in vsi dejavniki v državi in EU pristopijo k temu, da se bo na sami etiketi označila država porekla. Le tako bomo lahko konkurirali in dosegali primerno ceno, ki si jo naš med po kakovosti in kvaliteti, nedvomno zasluži.

Prav tako je potrebno še naprej podpirati napore ČZS pri prizadevanju, da se čebelarjem prizna subvencija za servis opraševanja, ki ga opravijo čebele. Znano je namreč, da naše čebele s tem pripomorejo k rasti plodov in s tem posledično k velikem doprinosu državnemu proračunu. Menim, da je lanska subvencija v višini 10 EUR na čebeljo družino korak v pravo smer.

Seveda pa sedaj vsi čebelarji s nestrpnostjo pričakujemo novo čebelarsko sezono, za katero vam želim, da bi bilo obilo paše in da bi imeli zdrave čebelje družine.

Na koncu se še posebej zahvalim vsem članom UO, čebelarkam in čebelarjem, posebej še ge. Lei Petek in g. Slavku Dobrajcu, občini Šentjur, KS Ponikva, OŠ Ponikva, vsem društvom v KS Ponikva, ter zunanjim sodelavcem, ki ste z veliko vnemo, veseljem in z nesebičnim delom pomagali, da je naše društvo lahko, izpolnilo sprejet program dela. Seveda si želim, da bi bili tudi v bodoče tako povezani in enotni.

Naj medi!

Ponikva, 18.01.2023 Predsednik ČD Ponikva:

Slavko Špur